Fræðimennirnir Noah Feldman hjá Harvard , Pamela Karlan hjá Stanford , Michael Gerhardt hjá háskólanum í Norður-Karólínu og Jonathan Turley hjá George Washington-háskólanum , sátu fyrir svörum dómsmálanefndar fulltrúadeildar Bandaríkjaþings í dag , sem hefur tekið við rannsókn á mögulegum embættisbrotum Donalds Trump Bandaríkjaforseta . AFP Donald Trump Bandaríkjaforseti á að láta af embætti vegna embættisgjörða sinna . Á því leikur enginn vafi . Þetta er mat þriggja lagaprófessora á sviði stjórnskipunarréttar sem komu fyrir dómsmálanefnd fulltrúadeildar Bandaríkjaþings . Fjórir fræðimenn komu fyrir nefndina , þrír voru boðaðir af demókrötum og sá fjórði af repúblikönum sem sagði gjörðir Trump vissulega ámælisverðar en þær ættu ekki að kosta hann embættið . Fræðimennirnir voru kallaðir á fund dómsmálanefndarinnar í kjölfar skýrslu sem demókratar í leyniþjónustunefnd fulltrúadeildar bandaríska þingsins birtu í gær , þar sem fullyrt er að Trump hafi brotið af sér í embætti . Skýrslan er afrakstur tveggja mánaða rannsóknar nefndarinnar á gjörðum forsetans og fylgismanna hans í samskiptum við stjórnvöld í Úkraínu og þykir demókrötunum algjörlega ljóst að forsetinn hafi misnotað embætti sitt til þess að hagnast sjálfur pólitískt á því . „ Ef það sem við erum að tala um er ekki embættisbrot þá telst ekkert vera embættisbrot , “ sagði lögspekingurinn Michael Gerhardt . Dómsmálanefndinni hefur verið falið það verkefni að taka afstöðu til þess hvort mæla eigi með eða gegn ákæru á hendur forsetanum til embættismissis . Ef það verður niðurstaðan kemur það í hlut öldungadeildarinnar , þar sem repúblikanar eru í meirihluta , að ákveða hvort Trump verði steypt af stóli . „ Við getum ekki beðið eftir kosningum til að takast á við þessa krísu , “ sagði Jerrold Nadler , formaður nefndarinnar og benti á að Trump hefði reynt að nýta sér utanríkisstefnu Bandaríkjanna til að fá erlent ríki til að hafa áhrif á komandi forsetakosningar og hann gæti reynt slíkt hið sama áður en langt um líður .